ΓΡΑΠΤΗ ΕΡΩΤΗΣΗ E-0786/98

υποβολή: Johanna Boogerd-Quaak (ELDR) προς την Επιτροπή

(18 Μαρτίου 1998)

Θέμα: Απειλή λαογραφικών ζωοπανηγύρεων μικρής κλίμακας στην Ολλανδία και αλλού στην Ευρώπη ως συνέπεια της εφαρμογής οδηγίας 97/12

Φαίνεται ότι η εφαρμογή από1ης Ιουλίου 1998 της Οδηγίας 97/12(1) (σχετικά με προβλήματα κτηνιατρικής φύσεως στον τομέα των ενδοκοινοτικών εμπορικών μεταφορών βοοειδών και χοίρων), έχει, χωρίς να το θέλει αρνητικές επιπτώσεις στις λαογραφικές ζωοπανηγύρεις μικρής κλίμακας σε κράτη μέλη της Ευρωπαϊκής Ένωσης. Μέτρα που από κτηνιατρική και υγειονομική άποψη θα ήταν δικαιολογημένα δεν είναι δυνατόν να εξασφαλίζονται από τις εν λόγω αγορές, γι' αυτό το λόγο και η απειλή να κλείσουν. Τέτοια παραδείγματα αποτελούν οι ιστορικές ζωοπανηγύρεις στο Schagen και στο Purmerend (NL), καθώς και σε άλλα μέρη της Ευρώπης.

1. Συνειδητοποιεί η Επιτροπή την απειλή που μπορεί να συνεπάγεται η αυστηρή εφαρμογή των κανόνων της οδηγίας 97/12 για τις λαογραφικές ζωοπανηγύρεις μικρής κλίμακας στην Ευρώπη, οι οποίες δεν διαθέτουν τα οικονομικά μέσα για να ανταποκριθούν στις αυστηρότερες απαιτήσεις και, ως εκ τούτου, πρέπει να οδηγηθούν ίσως σε κλείσιμο;

2. Ποια μέτρα σχεδιάζει να λάβει η Επιτροπή για να αντιμετωπίσει τις αρνητικές συνέπειες για ορισμένες ζωοπανηγύρεις μικρής κλίμακας που από ιστορική, πολιτιστική ή τουριστική άποψη διαδραματίζουν σημαντικό ρόλο για τις τοπικές κοινότητες;

3. Μπορεί η Επιτροπή να αναφέρει εάν, επί του παρόντος, υπάρχουν δυνατότητες, μέσω των υφισταμένων στόχων στα διαρθρωτικά ταμεία, να ενθαρρυνθούν οι λαογραφικές ζωοπανηγύρεις μικρής κλίμακας, να ανταποκριθούν στις ευρωπαϊκές απαιτήσεις, στους τομείς της κτηνιατρικής, του περιβάλλοντος και της δημόσιας υγείας;

4. Θεωρεί η Επιτροπή ότι η νέα θέση του προϋπολογισμού για μια περιεκτική πολιτική όσον αφορά την ανάπτυξη της υπαίθρου θα δημιουργήσει περισσότερες ευκαιρίες για εκδηλώσεις αναψυχής και πολιτιστικού τουρισμού στην ύπαιθρο χώρα, και ενδεχομένως θα καταστεί σημείο εκκίνησης για μια πολιτική σχετικά με τη διατήρηση των λαογραφικών ζωοπανηγύρεων μικρής κλίμακας στην Ευρώπη;

Απάντηση του κ.Fischler εξ ονόματος της Επιτροπής

(8 Μαΐου 1998)

1. Η οδηγία 97/12/ΕΚ εγκρίθηκε από το Συμβούλιο για την αντικατάσταση των όρων που ορίζονται με την οδηγία 64/432/ΕΟΚ όσον αφορά το ενδοκοινοτικό εμπόριο των βοοειδών και των χοίρων(2). Ο κύριος στόχος της ενημέρωσης της νομοθεσίας ήταν η μείωση του κινδύνου διάδοσης ασθενειών των ζώων. Αυτό περιλαμβάνει ασθένειες όπως η φυματίωση των βοοειδών και η βρουκέλωση των βοοειδών οι οποίες μπορούν να πλήξουν τον άνθρωπο. Στην διάρκεια των τελευταίων 10-15 χρόνων ο αριθμός των εμπορικών ζωοπανηγύριων μειώθηκε σταδιακά στα κράτη μέλη. Η τάση αυτή αντιπροσωπεύει τα μέτρα προστασίας τα οποία έχουν ληφθεί για την αποφυγή διάδοσης μολυσματικών ασθενειών μέσω του εμπορίου ζώντων ζώων στις διάφορες αγορές. Οι νέοι κανόνες αντιπροσωπεύουν την επιθυμία πρόβλεψης αποτελεσματικών όρων για τα ζώντα ζώα τα οποία τίθενται σε ένα ασύνηθες περιβάλλον και την ενίσχυση των μέτρων προστασίας κατά των ασθενειών για τα ζώα και τον άνθρωπο. Όπως σε όλους τους τομείς της κοινοτικής δραστηριότητας, ο εκσυγχρονισμός μπορεί να έχει οικονομικές συνέπειες.

2. Σύμφωνα με τη γνώμη της Επιτροπής οι δραστηριότητες αυτές σε ιστορικές τοποθεσίες και δραστηριότητες σχετικές με πολιτιστικά γεγονότα και τουριστικές εκδηλώσεις πρέπει να δίνουν ιδιαίτερη προσοχή στον τρόπο με τον οποίο αντιμετωπίζονται τα ζώα σε μία σύγχρονη ανθρώπινη κοινωνία. Αυτό εφαρμόζεται επίσης και όταν τα ζώα τίθενται στο εμπόριο. Η στήριξη από την Επιτροπή για την διατήρηση ιστορικών τόπων, πολιτιστικών γεγονότων και τουριστικών εκδηλώσεων μπορεί μόνο να καλυφθεί από μέτρα σύμφωνα με τις αντίστοιχες πολιτικές.

3. Οι υπάρχοντες κανονισμοί που διέπουν την οικονομική στήριξη για την εμπορία και την μεταποίηση γεωργικών προϊόντων (κανονισμός (ΕΚ) 951/97 του Συμβουλίου)(3) επιτρέπουν την χορήγηση ενίσχυσης σε παραδοσιακές εμπορικές ζωοπανηγύρεις για επένδυση στις εμπορικές διευκολύνσεις προκειμένου να ευθυγραμμιστούν με τις απαιτήσεις της Κοινότητας στους τομείς της υγιεινής και της ευημερίας των ζώων, της δημόσιας υγιεινής και υπό τον όρο οι εν λόγω ενισχυόμενοι δεν επωφελούνται από πωλήσεις άμεσα στον καταναλωτή, πράγμα το οποίο εμπίπτει στο πεδίο του τομέα λιανικής πώλησης.

Ωστόσο, είναι σημαντικό για τα κράτη μέλη να καταστήσουν αυτές τις παραδοσιακές εμπορικές ζωοπανηγύρεις μία προτεραιότητα για ενίσχυση σύμφωνα με τον κανονισμό (ΕΚ) 951/97 ή ένα επιχειρησιακό πρόγραμμα όπως αυτά που υφίστανται στις περιοχές των στόχων 1 και 5β της Κοινότητας. Ενίσχυση για τέτοιου είδους δραστηριότητες θα μπορούσε επίσης να ληφθεί από τους ομίλους Leader στο πλαίσιο της ανάπτυξης προγραμμάτων για τις περιοχές τους.

4. Σύμφωνα με τα σχέδια προτάσεων για μια νέα αγροτική αναπτυξιακή πολιτική, δίδεται μεγαλύτερη έμφαση στην πολιτιστική και αγροτική κληρονομιά καθώς και τον τουρισμό αλλά εναπόκειται στα κράτη μέλη να αποφασίσουν για την προτεραιότητα που πρέπει να δοθεί στις παραδοσιακές ζωοπανηγύρεις.

(1) ΕΕ L 109, 25.4.1997, σελ. 1.

(2) ΕΕ L 121, 29.7.1964.

(3) ΕΕ L 142, 2.6.1997.